pachisi
Pachisi er et indisk brætspil fra ca. 250 e.v.t. Det spilles af fire personer på en spilleplade formet som et kors. I pachisi gælder det om at få sine brikker rundt på pladen og i mål. Modstanderbrikker kan slås hjem undervejs, og terningekast eller kast med skaller bestemmer, hvor mange felter spilleren må rykke. Det højeste kast er femogtyve.
I Europa omtales pachisi første gang i 1694, men først i 1800-tallet vinder det indpas og udvikles til spillet ludo. Pachisi er fortsat et populært spil i Indien.